钦定古今图书集成/明伦汇编/官常典/第057卷 > 齐孝王将闾
## 钦定古今图书集成/明伦汇编/官常典/第057卷 > 齐孝王将闾

按《汉书高五王传》，“文帝二年，齐悼惠王子济北王兴
居反，上使棘蒲侯柴将军击破虏济北王，王自杀，国
除。文帝悯济北王逆乱以自灭，明年尽封悼惠王诸
子罢军等七人为列侯。至十五年，齐文王又薨，时悼
惠王后尚有城阳王在，文帝怜悼惠王适嗣之绝，于
是乃分齐为六国，尽立前所封悼惠王子列侯见在
者六人为王。”齐孝王将闾以杨虚侯立，济北王志以
安都侯立，菑川王贤以武成侯立，胶东王雄渠以白
石侯立，胶西王卬以平昌侯立，济南王辟光以扐侯
立。孝文十六年，六王同日俱立，立十一年，孝景三年，
吴、楚反，胶东、胶西、菑川、济南王皆发兵应吴楚，欲与
齐，齐孝王狐疑，城守不听。三国兵共围齐。齐王使路
中大夫告于天子。天子复令路中大夫还报，告齐王
坚守：“汉兵今破吴楚矣。”路中大夫至，三国兵围临菑
数重，无从入。三国将与路中大夫盟曰：“若反言汉已
破矣，齐趋下，三国，不且见屠。”路中大夫既许，至城下，
望见齐王曰：“汉已发兵百万，使太尉亚夫击破吴、楚，
方引兵救齐，齐必坚守无下三国。”将诛路中大夫。齐
初围急，阴与三国通谋，约未定。会路中大夫从汉来，
其大臣乃复劝王无下三国。会汉将栾布、平阳侯等
兵至齐，击破三国兵。解围已后，闻齐初与三国有谋，
将欲移兵伐齐。齐孝王惧，饮药自杀，而胶东、胶西、济
南、菑川王皆伏诛，国除，独济北王在。齐孝王之自杀
也，景帝闻之，以为齐首善，以迫劫有谋，非其罪也，召
立孝王太子寿，是谓懿王。二十三年薨，子厉王次昌
嗣。